Document ID: 22017A0727(01)

Reference:
27.7.2017
LT
Europos Sąjungos oficialusis leidinys
L 195/3
Europos Sąjungos ir Kosovo (*1)
BENDRASIS SUSITARIMAS
dėl Kosovo dalyvavimo Sąjungos programose bendrųjų principų
EUROPOS SĄJUNGA, toliau – Sąjunga,
ir
KOSOVAS (*1)
toliau – Susitariančiosios Šalys,
kadangi:
(1)
2007 m. gruodžio 14 d. Europos Vadovų Taryba pabrėžė, kad Sąjunga yra pasirengusi atlikti vieną pagrindinių vaidmenų stiprinant stabilumą regione, patvirtino Sąjungos pasirengimą padėti Kosovui siekti tvaraus stabilumo ir prisidėti prie ekonominio ir politinio vystymosi remiantis aiškia europine perspektyva, laikantis regiono europinės perspektyvos;
(2)
2009 m. gruodžio 7 d. Taryba palankiai įvertino 2009 m. spalio 14 d. Europos Komisijos komunikatą „Kosovas siekia europinės perspektyvos“ ir paragino Komisiją imtis reikiamų priemonių remiant Kosovo pažangą siekiant narystės Sąjungoje, laikantis regiono europinės perspektyvos. Ji pabrėžė su prekyba ir vizomis susijusių priemonių svarbą ir paragino Europos Komisiją apsvarstyti Kosovo dalyvavimo Sąjungos programose galimybę, integruojant Kosovą į ekonominės ir fiskalinės priežiūros sistemą, aktyvuojant Pasirengimo narystei pagalbos priemonės antrą komponentą ir stiprinant stabilizacijos ir asociacijos proceso dialogą;
(3)
2010 m. gruodžio 14 d. Taryba patvirtino laukianti Europos Komisijos pasiūlymo, pagal kurį Kosovas galėtų dalyvauti Sąjungos programose. Europos Komisija tokį pasiūlymą pateikė 2011 m. kovo mėn.;
(4)
2011 m. gruodžio 5 d. Taryba patvirtino įsipareigojimą pasiekti susitarimą dėl Kosovo dalyvavimo Sąjungos programose, nedarant poveikio valstybių narių pozicijoms dėl statuso;
(5)
2012 m. spalio 22 d. Taryba įgaliojo Europos Komisiją Sąjungos vardu pradėti derybas dėl bendrojo susitarimo su Kosovu dėl jo dalyvavimo Sąjungos programose;
(6)
Kosovas išreiškė norą dalyvauti keliose Sąjungos programose;
(7)
Sutarties dėl Europos Sąjungos veikimo 212 straipsnis skirtas ekonominio, finansinio ir techninio bendradarbiavimo su trečiosiomis šalimis, išskyrus besivystančias šalis, veiksmams;
(8)
konkrečios su Kosovo dalyvavimu kiekvienoje konkrečioje Sąjungos programoje susijusios nuostatos ir sąlygos, įskaitant atitinkamą finansinį įnašą, turėtų būti nustatytos Europos Komisijos, veikiančios Sąjungos vardu, ir Kosovo valdžios institucijų susitarimu;
(9)
šio Susitarimo pasirašymu ir sudarymu nedaroma poveikio valstybių narių pozicijoms dėl Kosovo statuso, dėl kurių bus nuspręsta pagal jų nacionalinę praktiką ir tarptautinę teisę. Nė vienas iš šiame Susitarime, įskaitant jo priedą, ar Sąjungos programose vartojamų terminų, formuluočių arba apibrėžčių nereiškia, kad Sąjunga pripažįsta Kosovą kaip nepriklausomą valstybę arba kad atskiros valstybės narės pripažįsta tokį Kosovo statusą, jei anksčiau to nėra padariusios,
SUSITARĖ:
1 straipsnis
Kosovui leidžiama dalyvauti tokiose Sąjungos programose:
a)
tose priede išvardytose vykdomose ir jas vėliau pakeisiančiose Sąjungos programose, kuriose gali dalyvauti Kosovas, kai tik šis Susitarimas įsigalios;
b)
Sąjungos programose, kurios bus nustatytos ar atnaujintos po šio Susitarimo pasirašymo, kuriose bus įvadinė nuostata, kuria numatomas Kosovo dalyvavimas.
Kosovas galės dalyvauti Sąjungos programose tiek, kiek laikysis įsipareigojimų priimti ir taikyti standartus atitinkamos programos vykdymo srityse, ir pagal tuo atžvilgiu padarytą pažangą.
2 straipsnis
Prie Europos Sąjungos bendrojo biudžeto Kosovas finansiškai prisideda pagal konkrečias Sąjungos programas, kuriose jis dalyvauja.
3 straipsnis
Svarstant su Kosovu susijusius klausimus Kosovo atstovams leidžiama stebėtojų teisėmis dalyvauti vadybos komitetuose, atsakinguose už Sąjungos programų, prie kurių Kosovas prisideda finansiškai, stebėseną.
4 straipsnis
Kiek tai įmanoma, dalyvių iš Kosovo pateiktiems projektams ir iniciatyvoms taikomos tos pačios atitinkamoms Sąjungos programoms numatytos sąlygos, taisyklės ir procedūros kaip ir valstybėms narėms.
5 straipsnis
Konkrečios su Kosovo dalyvavimu kiekvienoje konkrečioje Sąjungos programoje susijusios nuostatos ir sąlygos, ypač dėl mokėtino finansinio įnašo, bus nustatytos Europos Komisijos, veikiančios Sąjungos vardu, ir Kosovo valdžios institucijų susitarimu. Tokie susitarimai laikomi neatsiejama šio Susitarimo dalimi.
Jei Kosovas paprašys Sąjungos pasirengimo narystei pagalbos pagal Tarybos reglamentą (EB) Nr. 1085/2006 (1) ar pagal bet kokį panašų Sąjungos išorės pagalbą Kosovui numatantį reglamentą, kuris gali būti priimtas ateityje, sąlygos, kurių laikydamasis Kosovas gali naudotis Sąjungos pagalba, nustatomos finansavimo susitarime.
6 straipsnis
5 straipsnio pirmoje pastraipoje paminėtame kiekviename susitarime nurodoma, laikantis Europos Parlamento ir Tarybos reglamento (ES, Euratomas) Nr. 966/2012 (2), kad finansų kontrolę arba auditą vykdo Europos Komisija, Europos kovos su sukčiavimu tarnyba (OLAF) ir Audito Rūmai arba tokia kontrolė ir auditas vykdomi jiems vadovaujant.
Parengiamos išsamios finansų kontrolės ir audito, administracinių priemonių, nuobaudų ir išieškojimo nuostatos, pagal kurias Europos Komisijai, OLAF ir Audito Rūmams būtų suteikti įgaliojimai, atitinkantys jų įgaliojimus Sąjungoje įsikūrusių paramos gavėjų ar rangovų atžvilgiu.
7 straipsnis
Šis Susitarimas galioja neribotą laikotarpį.
Bet kuri Susitarimo šalis gali nutraukti Susitarimą, prieš šešis mėnesius apie tai pranešusi raštu.
8 straipsnis
Susitariančiosios Šalys pirmąkart gali peržiūrėti šį Susitarimą ne vėliau kaip po trejų metų nuo jo įsigaliojimo dienos ir kas trejus metus po to, remdamosi patirtimi, įgyta Kosovui dalyvaujant vienoje ar keliose Sąjungos programose.
9 straipsnis
Šis Susitarimas taikomas teritorijoms, kuriose taikoma Sutartis dėl Europos Sąjungos veikimo, toje Sutartyje nustatytomis sąlygomis ir Kosovo teritorijai.
10 straipsnis
Šis Susitarimas įsigalioja pirmą pirmo mėnesio, einančio po dienos, kurią Susitariančiosios Šalys praneša viena kitai, kad šiam Susitarimui įsigalioti būtinos jų atitinkamos procedūros yra baigtos, dieną.
11 straipsnis
Šis Susitarimas sudaromas dviem egzemplioriais albanų, anglų, bulgarų, čekų, danų, estų, graikų, ispanų, italų, kroatų, latvių, lenkų, lietuvių, maltiečių, nyderlandų, portugalų, prancūzų, rumunų, serbų, slovakų, slovėnų, suomių, švedų, vengrų ir vokiečių kalbomis; kiekvienas tekstas yra vienodai autentiškas.
Съставено в Брюксел на двадесет и пети ноември през две хиляди и шестнадесета година.
Hecho en Bruselas, el veinticinco de noviembre de dos mil dieciséis.
V Bruselu dne dvacátého pátého listopadu dva tisíce šestnáct.
Udfærdiget i Bruxelles den femogtyvende november to tusind og seksten.
Geschehen zu Brüssel am fünfundzwanzigsten November zweitausendsechzehn.
Kahe tuhande kuueteistkümnenda aasta novembrikuu kahekümne viiendal päeval Brüsselis.
Έγινε στις Βρυξέλλες, στις είκοσι πέντε Νοεμβρίου δύο χιλιάδες δεκαέξι.
Done at Brussels on the twenty fifth day of November in the year two thousand and sixteen.
Fait à Bruxelles, le vingt cinq novembre deux mille seize.
Sastavljeno u Bruxellesu dvadeset petog studenoga godine dvije tisuće šesnaeste.
Fatto a Bruxelles, addì venticinque novembre duemilasedici.
Briselē, divi tūkstoši sešpadsmitā gada divdesmit piektajā novembrī.
Priimta du tūkstančiai šešioliktų metų lapkričio dvidešimt penktą dieną Briuselyje.
Kelt Brüsszelben, a kétezer-tizenhatodik év november havának huszonötödik napján.
Magħmul fi Brussell, fil-ħamsa u għoxrin jum ta‘ Novembru fis-sena elfejn u sittax.
Gedaan te Brussel, vijfentwintig november tweeduizend zestien.
Sporządzono w Brukseli dnia dwudziestego piątego listopada roku dwa tysiące szesnastego.
Feito em Bruxelas, em vinte e cinco de novembro de dois mil e dezasseis.
Întocmit la Bruxelles la douăzeci și cinci noiembrie două mii șaisprezece.
V Bruseli dvadsiateho piateho novembra dvetisícšestnásť.
V Bruslju, dne petindvajsetega novembra leta dva tisoč šestnajst.
Tehty Brysselissä kahdentenakymmenentenäviidentenä päivänä marraskuuta vuonna kaksituhattakuusitoista.
Som skedde i Bryssel den tjugofemte november år tjugohundrasexton.
Në Bruksel, më njëzet e pesë nëntor të vitit dy mijë e gjashtëmbëdhjetë.
U Briselu, dvadeset petog novembra godine dve hiljade šesnaeste.
За Европейския съюз
Рог la Unión Europea
Za Evropskou unii
For Den Europæiske Union
Für die Europäische Union
Euroopa Liidu nimel
Για την Ευρωπαϊκή Ένωση
For the European Union
Pour l'Union européenne
Za Europsku uniju
Per l'Unione europea
Eiropas Savienības vārdā –
Europos Sąjungos vardu
Az Európai Unió részéről
Għall-Unjoni Ewropea
Voor de Europese Unie
W imieniu Unii Europejskiej
Pela União Europeia
Pentru Uniunea Europeană
Za Európsku úniu
Za Evropsko unijo
Euroopan unionin puolesta
För Europeiska unionen
Për Bashkimin Evropian
Za Evropsku uniju
За Косово
Por Kosovo
Za Kosovo
For Kosovo
Für den Kosovo
Kosovo nimel
Για το Κοσσυφοπέδιο
For Kosovo
Pour le Kosovo
Za Kosovo
Per il Kosovo
Kosovas vārdā –
Kosovo vardu
Koszovó részéről
Għall-Kosovo
Voor Kosovo
W imieniu Kosowa
Pelo Kosovo
Pentru Kosovo
Za Kosovo
Za Kosovo
Kosovon puolesta
För Kosovo
Për Kosovën
Za Kosovo
(*1)  Šis pavadinimas nekeičia pozicijų dėl statuso ir atitinka JT ST rezoliuciją 1244(1999) bei Tarptautinio Teisingumo Teismo nuomonę dėl Kosovo nepriklausomybės deklaracijos.
(1)  2006 m. liepos 17 d. Tarybos reglamentas (EB) Nr. 1085/2006, nustatantis Pasirengimo narystei pagalbos priemonę (IPA) (ES OL L 210, 2006 7 31, p. 82).
(2)  2012 m. spalio 25 d. Europos Parlamento ir Tarybos reglamentas (ES, Euratomas) Nr. 966/2012 dėl Sąjungos bendrajam biudžetui taikomų finansinių taisyklių ir kuriuo panaikinamas Tarybos reglamentas (EB, Euratomas) Nr. 1605/2002 (ES OL L 298, 2012 10 26, p. 1).
PRIEDAS
1 STRAIPSNYJE NURODYTŲ VYKDOMŲ SĄJUNGOS PROGRAMŲ SĄRAŠAS
—
„Fiscalis 2020“ (1)
—
„Muitinė 2020“ (2)
—
„Hercule III“ (3)
—
Teisingumas (4)
—
Teisių, lygybės ir pilietiškumo programa (5)
—
„Europa piliečiams“ (6)
—
Civilinės saugos mechanizmas (7)
—
Europos viešojo administravimo institucijų, įmonių ir piliečių sąveikumo sprendimai (ISA2) (8)
—
Įmonių konkurencingumo ir mažųjų bei vidutinių įmonių programa (COSME) (9)
—
Užimtumo ir socialinių inovacijų programa (EaSI) (10)
—
„Erasmus+“ (11)
—
„Kūrybiška Europa“ (12)
—
„Horizontas 2020“ (13)
—
Programa „Sveikata ekonomikos augimui skatinti“ (14)
—
Vartotojų programa (15)
—
LIFE (16)
—
„Copernicus“ (17)
(1)  2013 m. gruodžio 11 d. Europos Parlamento ir Tarybos reglamentas (ES) Nr. 1286/2013, kuriuo nustatoma 2014–2020 m. Europos Sąjungos mokesčių sistemų veikimo gerinimo veiksmų programa („Fiscalis 2020“) ir panaikinamas Sprendimas Nr. 1482/2007/EB (ES OL L 347, 2013 12 20, p. 25).
(2)  2013 m. gruodžio 11 d. Europos Parlamento ir Tarybos reglamentas (ES) Nr. 1294/2013, kuriuo nustatoma 2014–2020 m. Europos Sąjungos muitinių veiksmų programa („Muitinė 2020“) ir panaikinamas Sprendimas Nr. 624/2007/EB (ES OL L 347, 2013 12 20, p. 209).
(3)  2014 m. vasario 26 d. Europos Parlamento ir Tarybos reglamentas (ES) Nr. 250/2014, kuriuo nustatoma programa, skirta Europos Sąjungos finansinių interesų apsaugos srities veiklai skatinti (programa „Hercule III“), ir panaikinamas Sprendimas Nr. 804/2004/EB (ES OL L 84, 2014 3 20, p. 6).
(4)  2013 m. gruodžio 17 d. Europos Parlamento ir Tarybos reglamentas (ES) Nr. 1382/2013, kuriuo nustatoma Teisingumo programa 2014–2020 m. laikotarpiu (ES OL L 354, 2013 12 28, p. 73).
(5)  2013 m. gruodžio 17 d. Europos Parlamento ir Tarybos reglamentas (ES) Nr. 1381/2013, kuriuo nustatoma Teisių, lygybės ir pilietiškumo programa 2014–2020 m. laikotarpiu (ES OL L 354, 2013 12 28, p. 62).
(6)  2014 m. balandžio 14 d. Tarybos reglamentas (ES) Nr. 390/2014, kuriuo nustatoma 2014–2020 m. laikotarpio programa „Europa piliečiams“ (ES OL L 115, 2014 4 17, p. 3).
(7)  2013 m. gruodžio 17 d. Europos Parlamento ir Tarybos sprendimas Nr. 1313/2013/ES dėl Sąjungos civilinės saugos mechanizmo (ES OL L 347, 2013 12 20, p. 924).
(8)  2015 m. lapkričio 25 d. Europos Parlamento ir Tarybos sprendimas (ES) 2015/2240, kuriuo nustatoma Europos viešojo administravimo institucijų, įmonių ir piliečių sąveikumo sprendimų ir bendrų struktūrų programa (programa ISA2), kaip viešojo sektoriaus modernizavimo priemonė (OL L 318, 2015 12 4, p. 1).
(9)  2013 m. gruodžio 11 d. Europos Parlamento ir Tarybos reglamentas (ES) Nr. 1287/2013, kuriuo sukuriama 2014–2020 m. įmonių konkurencingumo ir mažųjų bei vidutinių įmonių programa (COSME) ir panaikinamas Sprendimas Nr. 1639/2006/EB (ES OL L 347, 2013 12 20, p. 33).
(10)  2013 m. gruodžio 11 d. Europos Parlamento ir Tarybos reglamentas (ES) Nr. 1296/2013 dėl Europos Sąjungos užimtumo ir socialinių inovacijų programos (EaSI) ir kuriuo iš dalies keičiamas Europos Parlamento ir Tarybos sprendimas Nr. 283/2010/ES, nustatantis Europos užimtumo ir socialinės įtraukties mikrofinansų skyrimo priemonę Progress (ES OL L 347, 2013 12 20, p. 238).
(11)  2013 m. gruodžio 11 d. Europos Parlamento ir Tarybos reglamentas (ES) Nr. 1288/2013, kuriuo sukuriama Sąjungos švietimo, mokymo, jaunimo ir sporto programa „Erasmus+“ ir kuriuo panaikinami sprendimai Nr. 1719/2006/EB, Nr. 1720/2006/EB ir Nr. 1298/2008/EB (ES OL L 347, 2013 12 20, p. 50).
(12)  2013 m. gruodžio 11 d. Europos Parlamento ir Tarybos reglamentas (ES) Nr. 1295/2013, kuriuo sukuriama programa „Kūrybiška Europa“ (2014–2020 m.) ir panaikinami sprendimai Nr. 1718/2006/EB, Nr. 1855/2006/EB ir Nr. 1041/2009/EB (ES OL L 347, 2013 12 20, p. 221).
(13)  2013 m. gruodžio 11 d. Europos Parlamento ir Tarybos reglamentas (ES) Nr. 1291/2013, kuriuo sukuriama bendroji mokslinių tyrimų ir inovacijų programa „Horizontas 2020“ (2014–2020 m.) ir panaikinamas Sprendimas Nr. 1982/2006/EB (ES OL L 347, 2013 12 20, p. 104).
(14)  2014 m. kovo 11 d. Europos Parlamento ir Tarybos reglamentas (ES) Nr. 282/2014, kuriuo nustatoma trečioji daugiametė Sąjungos veiksmų sveikatos srityje programa (2014–2020 m.) ir panaikinamas Sprendimas Nr. 1350/2007/EB (ES OL L 86, 2014 3 21, p. 1).
(15)  2014 m. vasario 26 d. Europos Parlamento ir Tarybos reglamentas (ES) Nr. 254/2014 dėl daugiametės vartotojų 2014–2020 m. programos, kuriuo panaikinamas Sprendimas Nr. 1926/2006/EB (ES OL L 84, 2014 3 20, p. 42).
(16)  2013 m. gruodžio 11 d. Europos Parlamento ir Tarybos reglamentas (ES) Nr. 1293/2013 dėl aplinkos ir klimato politikos programos (LIFE) įsteigimo ir kuriuo panaikinamas Reglamentas (EB) Nr. 614/2007 (ES OL L 347, 2013 12 20, p. 185).
(17)  2014 m. balandžio 3 d. Europos Parlamento ir Tarybos reglamentas (ES) Nr. 377/2014, kuriuo nustatoma programa „Copernicus“ ir panaikinamas Reglamentas (ES) Nr. 911/2010 (ES OL L 122, 2014 4 24, p. 44).

Summary:
Kosovo
					
						*Šis pavadinimas nekeičia pozicijų dėl statuso ir atitinka Jungtinių Tautų Saugumo Tarybos rezoliuciją Nr. 1244 (1999) bei Tarptautinio Teisingumo Teismo nuomonę dėl Kosovo nepriklausomybės deklaracijos.
				 dalyvavimas ES programose
Kosovo* dalyvavimas ES programose
 
DOKUMENTAS, KURIO SANTRAUKA PATEIKIAMA:
Bendrasis susitarimas dėl Kosovo dalyvavimo ES programose
KOKS ŠIO SUSITARIMO TIKSLAS?
Šiuo susitarimu Kosovui leidžiama dalyvauti atrinktose ES programose ir nustatomos tokio dalyvavimo sąlygos, kaip antai integracija į ekonominės ir fiskalinės priežiūros sistemą, bei reikalavimas laikytis standartų ir skirti reikiamus finansinius įnašus.
PAGRINDINIAI ASPEKTAI
2007 m. Europos Vadovų Taryba pabrėžė, kad ES yra pasirengusi atlikti vieną pagrindinių vaidmenų stiprinant stabilumą Vakarų Balkanuose ir patvirtino ES norą padėti Kosovui siekti tvaraus stabilumo. ES dar kartą patvirtino, kad ji yra pasirengusi prisidėti prie ekonominio ir politinio vystymosi remiantis aiškia europine perspektyva, o Kosovas išreiškė savo norą dalyvauti įvairiose ES programose.
Šiuo susitarimu Kosovui leidžiama dalyvauti tam tikruose ES projektuose, taip aktyvuojant Pasirengimo narystei pagalbos priemonės antrąjį komponentą (PNPP II) ir stiprinant procesą, pradėtą 2016 m. balandžio 1 d. įsigaliojusiu Stabilizacijos ir asociacijos susitarimu su Kosovu.
Toliau pateikti svarbiausi bendrojo susitarimo aspektai.Dabar Kosovas gali dalyvauti įvairiose toliau išvardytose ES programose ir bet kurioje naujoje programoje, kurioje konkrečiai numatytas Kosovo dalyvavimas.  Dalyvavimas priklauso nuo Kosovo įsipareigojimo ir pažangos taikant standartus atitinkamose srityse.  Kosovas finansiškai prisidės prie ES bendrojo biudžeto pagal konkrečias programas, kuriose jis dalyvauja.  Svarstant su Kosovu susijusius klausimus Kosovo atstovams leidžiama stebėtojų teisėmis dalyvauti vadybos komitetuose, atsakinguose už programų, prie kurių Kosovas prisideda finansiškai, stebėseną.  Dalyvių iš Kosovo pateiktiems projektams ir iniciatyvoms taikomos tos pačios sąlygos kaip ir ES šalims.  Kosovo dalyvavimo kiekvienoje ES programoje sąlygos, ypač dėl mokėtino finansinio įnašo, bus nustatytos Europos Komisijos ir Kosovo valdžios institucijų susitarimu. Laikantis Reglamento (ES, Euratomas) Nr. 966/2012, kiekviename susitarime bus nurodoma, kad finansų kontrolę arba auditą vykdo Komisija, Europos kovos su sukčiavimu tarnyba (OLAF) ir Audito Rūmai, kurie turi tokius pačius įgaliojimus dėl finansų kontrolės, audito, administracinių priemonių, nuobaudų ir išieškojimo kaip ir ES.  Jei Kosovas paprašys ES pasirengimo narystei pagalbos pagal PNPP II, sąlygos bus nustatomos finansavimo susitarime.  Susitarimas taikomas teritorijoms, kuriose taikoma Sutartis dėl Europos Sąjungos veikimo, toje sutartyje nustatytomis sąlygomis ir Kosovo teritorijai. Jis galioja neribotą laikotarpį, tačiau bet kuri šalis gali jį nutraukti prieš šešis mėnesius apie tai pranešusi raštu. Susitarimas turi būti peržiūrimas kas trejus metus, remiantis Kosovo dalyvavimo ES programose patirtimi.
ES programos, kuriose Kosovui leidžiama dalyvauti susitarimo pasirašymo dieną„Fiscalis 2020“;  „Muitinė 2020“;  „Hercule III“;  Teisingumo programa;  Teisių, lygybės ir pilietiškumo programa;  „Europa piliečiams“;  Civilinės saugos mechanizmas;  Europos viešojo administravimo institucijų, įmonių ir piliečių sąveikumo sprendimai (ISA2);  COSME;  Užimtumo ir socialinių inovacijų programa (EaSI);  „Erasmus+“;  „Kūrybiška Europa“;  „Horizontas 2020“;  „Sveikata augimui skatinti“;  Vartotojų programa;  LIFE;  „Copernicus“.  
NUO KADA TAIKOMAS ŠIS SUSITARIMAS?
Susitarimas taikomas nuo 2017 m. rugpjūčio 1 d.
KONTEKSTAS
Daugiau informacijos žr.:Kosovas (Europos Komisija);  Kosovas ir ES (Europos išorės veiksmų tarnyba).  
PAGRINDINIS DOKUMENTAS
Europos Sąjungos ir Kosovo* bendrasis susitarimas dėl Kosovo dalyvavimo Sąjungos programose bendrųjų principų (OL L 195, 2017 7 27, p. 3–8)
SUSIJĘ DOKUMENTAI
Europos Sąjungos bei Europos atominės energijos bendrijos ir Kosovo* stabilizacijos ir asociacijos susitarimas (OL L 71, 2016 3 16, p. 3–321)
2014 m. kovo 11 d. Europos Parlamento ir Tarybos reglamentas (ES) Nr. 231/2014, kuriuo nustatoma Pasirengimo narystei paramos priemonė (PNPP II) (OL L 77, 2014 3 15, p. 11–26)
*Šis pavadinimas nekeičia pozicijų dėl statuso ir atitinka Jungtinių Tautų Saugumo Tarybos rezoliuciją Nr. 1244 (1999) bei Tarptautinio Teisingumo Teismo nuomonę dėl Kosovo nepriklausomybės deklaracijos.
				
paskutinis atnaujinimas 07.12.2017